Rusia a transmis Germaniei o "notă" în care cere ca asediul asupra orașului Leningrad, din timpul celui de-al doilea Război Mondial, să fie recunoscut drept act de genocid.
Asediul armatei germane asupra orașului Leningrad (azi – Sankt Petersburg) s-a desfășurat între anii 1941 – 1944. Asediul a durat 872 de zile și s-a soldat cu un milion de morți, mai ales din rândul populației civile, care a suferit îngrozitor de foame și de frig. Cu toate acestea, nemții n-au putut să ocupe orașul.
"Rusia a luat notă de abordarea dublă a Berlinului în ceea ce privește recunoașterea oficială a crimelor împotriva umanității pe care Germania le-a comis în trecut, drept acte de genocid. Deși și-a recunoscut crimele din epoca colonială ca un act de genocid, Germania a refuzat până acum să facă același lucru în ceea ce privește asediul Leningradului și alte crime împotriva popoarelor Uniunii Sovietice, comise în timpul celui de-al Doilea Război Mondial. Rusia insistă ca Germania să recunoască oficial aceste atrocități ale celui de-al Treilea Reich ca acte de genocid", anunță presa oficială de la Moscova.
În anii de după cel de-al doilea Război Mondial, Germania a oferit o serie de despăgubiri evreilor, inclusiv celor care au suferit la Leningrad. Rusia reclamă însă faptul că nu doar evreii ci și toți locuitorii orașului, inclusiv ruși, trebuie să primească despăgubiri.
Cererea prezentată acum de presa din Rusia vine la câteva zile după ce Polonia a readus în discuție daunele pe care le-ar avea de primit din partea Germaniei, pentru ocupația din cel de-al doilea Război Mondial.